Nuwe dinosouruspark open binnekortDie Golden Gate Highlands-park. (Foto: SANParke) ŉ Nuwe dinosouruspark open binnekort sy deure in die Golden Gate Highlands-park. Werk aan die Godumodumo-dinosourussentrum is bykans afgehandel, sê Fish Mahlalela, adjunkminister van toerisme. Mahlalela het die park onlangs besoek terwyl Toerismemaand gevier word. Die sentrum is ŉ sogenaamde nalatenskapprojek wat deur die departement se toerismeinfrastruktuurontwikkelingsfonds gefinansier word. Dit het danksy ŉ strategiese ooreenkoms tussen SANParke en die departement tot stand gekom. Verskeie ander projekte het ingevolge soortgelyke ooreenkomste die lig gesien en ŉ algehele R435 miljoen is reeds gesamentlik daaraan bestee. “Die vennootskap bestaan al dekades lank en is suksesvol, veral omdat ons mandate ooreenstem wat betref die bewaring en behoud van ons nasionale erfenis, maar ook die bevordering van aktiewe toerisme onder Suid-Afrikaners en internasionale reisigers. “As ŉ vertolkende sentrum van wêreldgehalte en met die voorste tegnologie gaan die projek dien as ŉ ikoniese toerisme-aantreklikheid wat gegrond is op die paleontologiese, argeologiese en geologiese bewyse wat in die Golden Gate Highlands-park gevind is,” sê Mahlalela. Dumisani Dlamini, finansiële hoof van SANParke, sê die ontdekking van dinosouruseiers is ŉ wonder vir Suid-Afrika. Hy sê SANParke is vol vertroue dat die sentrum eindelik ŉ platform sal wees vir veral jong besoekers om hulle oor dinosourusse – en die talle ander aantreklikhede in die park – in te lig. Werk aan die enorme navorsingsfasiliteit staan nou einde se kant toe. “Die bouwerk is op koers en ons hoop om die sentrum teen die einde van hierdie finansiële jaar oop te stel.” SANParke sê hy sien daarna uit om in die toekoms selfs meer projekte saam met die departement van toerisme aan te pak en glo dat die sentrum die besoekerservaring in Golden Gate selfs verder gaan verbeter.